Dan Brown

Dan Brown (* 22. jún 1964, Exeter, New Hampshire USA) je americký spisovateľ, ktorého celosvetovo preslávil jeho román Da Vinciho kód z roku 2003. Brownove romány sa odohrávajú v časovom rozmedzí 24 hodín a venujú sa témam ako symboly, šifry, tajné spoločnosti či konšpiračné teórie. Jeho knihy boli preložené do 52 jazykov, a k roku 2012 predaj prekročil hranicu 200 miliónov kusov.

V piatich Brownových románoch, Anjeli a démoni, Da Vinciho kód, Stratený symbol, Inferno, Pôvod a Posledné tajomstvo ako hlavná postava vystupuje profesor Robert Langdon, hardvardský profesor dejín umenia a kresťanskej symboliky, ktorý je na stope veľkých historických a nábožensky orientovaných tajomstiev, záhad a nezodpovedaných otázok. Závery týchto diel sú čiastočne kontroverzné a diskutabilné. Tieto romány vzbudili veľký odpor a pohoršenie predovšetkým Katolíckej cirkvi.

 Život 
Dan Brown je synom profesora matematiky a profesionálnej hudobníčky. Vyštudoval Amherst College a absolvoval Akadémiu Phillips Exeter, kde aj istý čas pôsobil ako učiteľ angličtiny. V roku 1998 ho jeho záujem o rôzne druhy kódov a utajené vládne organizácie priviedol k napísaniu jeho prvého románu Digital Fortress, ktorý bol vydaný aj v elektronickej forme a rýchlo sa stal najlepšie predávanou elektronickou knihou v USA. Na pozadí Národnej bezpečnostnej agentúry (NSA) zobrazil tenkú čiaru medzi osobným súkromím a národnou bezpečnosťou. Na túto tému úspešne nadviazal aj v románe „Bod klamu“ (Deception Point) sústreďujúc sa na morálku v politike, národnú bezpečnosť a tajné technológie.

Prostredie, v ktorom vyrastal a kde sa prelínala moderná veda s náboženstvom, bolo bezprostredným námetom románu „Anjeli a démoni“ (Angels and Demons), kde veda reprezentovaná švajčiarskym výskumným ústavom (CERN) sa dostáva do konfliktu s náboženstvom reprezentovaným Vatikánom. V súčasnosti pracuje na sérii románov o Robertovi Langdonovi, profesorovi ikonografie a náboženského umenia na Harvarde, ktorého predstavil v knihe „Anjeli a démoni“. Jeho druhá kniha z tejto série „Da Vinciho kód“ (The Da Vinci Code) dosiahla nebývalý úspech, keď sa súčasne stala číslom jedna v zozname bestsellerov The New York Times, The Wall Street Journal, Publishers Weekly a San Francisco Chronicle. Neskôr bola jednotkou na každom dôležitom zozname bestsellerov v USA. V roku 2006 bol štúdiom Columbia Pictures do kín uvedený film podľa tejto knihy v hlavnej úlohe s Tomom Hanksom a Audrey Tautou.

 Kritika 
Dan Brown býva kritizovaný za prekrútené, niekedy až vymyslené podanie dejín vo svojich románoch. Obsahujú historické a náboženské nepresnosti. V dôsledku toho môžu byť čitatelia dezinformovaní o skutočných historických faktoch. Knihy však obsahujú varovanie, čím na to upozorňuje čitateľov.

 Bibliografia 
 Knihy s Robertom Langdonom 
 2000 – Angels & Demons (Anjeli a démoni)
 2003 – The Da Vinci Code (Da Vinciho kód)
 2009 – The Lost Symbol (Stratený symbol)
 2013 – Inferno (Peklo)
 2017 – Origin (Pôvod)
 2025 – The Secret of Secrets (Posledné tajomstvo)

 Samostatné knihy 
 1998 – Digital Fortress (Digitálna pevnosť)
 2001 – Deception Point (Bod klamu)

 Humorné knihy 
 1995 – 187 Men to Avoid: A Survival Guide for the Romantically Frustrated Woman
 1998 – The Bald Book

 Slovenské vydania 
Knihy s Robertom Langdonom
 2004 – Anjeli a démoni (Angels and Demons) (Slovart, ISBN 80-7145-931-3)
 2004 – Da Vinciho kód (The Da Vinci Code) (Slovart, ISBN 80-7145-848-1)
 2010 – Stratený symbol (The Lost Symbol) (Slovart, ISBN 978-80-8085-835-3) / 2016 (IKAR, ISBN 978-80-551-5184-7)
 2013 – Inferno - Peklo (Inferno) (IKAR, ISBN 978-80-551-3546-5)
 2018 –  Pôvod (Origin) (IKAR, ISBN 978-80-551-5863-1)
 Samostatné knihy 
 2005 – Bod klamu (Deception Point) (Slovart, ISBN 80-7145-984-4) / 2013 (IKAR, ISBN 978-80-551-3525-0)
 2005 – Digitálna pevnosť (Digital Fortress) (Slovart, ISBN 80-7145-991-7) / 2015 (IKAR, ISBN 978-80-551-4315-6)

 Iné projekty 

 Externé odkazy 
 oficiálna stránka 


Kategória:Spisovatelia USA
Kategória:Osobnosti z New Hampshiru